Odločba Sveta

z dne 21. junija 1994

o spremembi Odločbe 90/424/EGS o odhodkih na področju veterine

(94/370/ES)

SVET EVROPSKE UNIJE JE

ob upoštevanju Pogodbe o ustanovitvi Evropske skupnosti in zlasti člena 43 Pogodbe,

ob upoštevanju predloga Komisije [1],

ob upoštevanju mnenja Evropskega parlamenta [2],

ob upoštevanju mnenja Ekonomsko-socialnega odbora [3],

ker je treba glede na pridobljene izkušnje izboljšati nekatere mehanizme, predvidene z Odločbo Sveta 90/424/EGS z dne 26. junija 1990 o odhodkih na področju veterine [4];

ker je zlasti pri programih za izkoreninjenje in spremljanje živalskih bolezni, programih za nadzorovanje nekaterih zoonoz in programih za izboljšanje veterinarskih struktur v zvezi z notranjim trgom potrebno, da se za izvajanje različnih dejavnosti določi časovni razpored, da države članice predložijo programe v letu pred njihovim izvajanjem, da se sestavi seznam programov, izbranih za naslednje leto, da se odobrijo posamezni programi, da se določita delež in najvišji znesek prispevka Skupnosti, da se ob neupoštevanju rokov poskrbi za progresivno znižanje povračil in da se določi najnižji znesek povračil v zvezi z nujnimi ukrepi;

ker je treba na seznam bolezni iz Priloge v skupino 1 dodati klasično prašičjo kugo in prašičjo vezikularno bolezen,

SPREJEL NASLEDNJO ODLOČBO:

Člen 1

Odločba 90/424/EGS se spremeni:

1. V členu 3(1) se dodata naslednji alinei:

"— afriška prašičja kuga,

— pljučna kuga goveda;"

2. odstavek 1 člena 4 se nadomesti z naslednjim:

"1. Določbe člena 3 se uporabljajo takrat, ko je treba nadzorovati resno zdravstveno nevarnost v Uniji, ki jo povzročajo bolezni iz člena 3(1), ne glede na to, ali se na ozemlju, na katerem se pojavlja bolezen, izvaja program izkoreninjenja v skladu s členom 24";

3. doda se naslednji člen:

"Člen 10a

Finančni prispevek Skupnosti se ne dodeli, če so skupni stroški ukrepa nižji od 10000 ECU";

4. v členu 11(6) se "1. januarja 1995" nadomesti s "1. januarja 1998";

5. v členu 16 se doda naslednji odstavek:

"Ta prispevek se ne uporablja za podatke, ki jih razpošiljajo druge mednarodne organizacije, niti ne podvaja takšnih podatkov";

6. na koncu člena 19 se doda naslednje besedilo: "in za razvoj izobraževanja ali usposabljanja na področju veterine";

7. v členu 24 se odstavki 3 do 9 nadomestijo z:

"3. Vsako leto najpozneje do 1. junija, prvič pa najpozneje do 1. avgusta 1994, države članice predložijo Komisiji programe, za katere bi želele prejemati finančni prispevek Skupnosti.

Pri tem države članice:

(i) priskrbijo vse ustrezne finančne podatke;

(ii) navedejo oceno stroškov za vsak program, ki ga predložijo;

(iii) pri večletnem programu navedejo trajanje programa in letni finančni načrt.

Programi, predloženi po 1. juniju ali prvič po 1. avgustu 1994, se ne upoštevajo pri financiranju v naslednjem letu.

Če država članica predloži program, ki traja več let (večletni program), priskrbi zgoraj navedene podatke za prvo leto in za vsa naslednja leta.

4. Komisija obravnava predložene programe z veterinarskega in s finančnega vidika. Države članice sporočijo Komisiji vse dodatne podatke, ki jih ta potrebuje za ocenjevanje programa. Obravnavanje programov se vsako leto zaključi 1. septembra.

Komisija navedene dodatne podatke zahteva najpozneje do 15. julija vsako leto.

5. Vsako leto se do 15. oktobra in v skladu s postopkom, določenim v členu 42, sestavi seznam programov, upravičenih do finančnega prispevka Skupnosti za naslednje leto, ter določi predlagani delež in višina prispevka za posamezni program. Ta odločba upošteva tudi možnost financiranja trenutnih programov v okviru večletnih programov.

6. Vsak program s seznama, predvidenega v odstavku 5, ki je ustrezno spremenjen, tako da upošteva pregled iz odstavkov 4 in 5, se odobri posebej do 1. decembra v skladu s postopkom, določenim v členu 42. Višina finančnega prispevka Skupnosti, morebitni pogoji, ki veljajo zanj, in zgornja meja prispevka se za vsak program določijo v skladu z istim postopkom.

7. Vsi progami se odobrijo za obdobje enega leta in se vsako leto izvajajo med 1. januarjem in 31. decembrom. Za vsak program, ki se izvaja, države članice Komisiji do 1. junija predložijo preliminarno tehnično in finančno oceno programa. Skupaj s to oceno se lahko v skladu z odstavkom 3 predloži prošnja za nadaljevanje ukrepa. Komisija obvesti države članice glede svoje odločitve, predvidene v odstavku 5.

8. Zahtevki za plačilo, ki se nanašajo na odhodke države članice v zvezi z danim programom, se predložijo Komisiji do 1. junija v letu, ki sledi letu, v katerem se je program zaključil. Če se navedeni rok ne upošteva, se finančni prispevek Skupnosti v tem letu zmanjša, in sicer 1. julija za 25 %, 1. septembra za 50 %, 1. oktobra za 75 % in 1. novembra za 100 %.

9. Komisija odloči glede pomoči do 15. oktobra. Do 1. novembra obvesti države članice na sestanku Stalnega veterinarskega odbora o svoji odločitvi, da lahko dajo svojo oceno.

10. Komisija lahko v sodelovanju s pristojnimi nacionalnimi organi opravlja preglede na kraju samem glede izvajanja programov, ki prejemajo finančni prispevek Skupnosti. V ta namen lahko službe Komisije na podlagi pregleda reprezentativnega deleža gospodarstev preverijo, ali pristojni organi preverjajo skladnost s programi.

Zgoraj navedeni pregledi se lahko v skladu z veterinarsko zakonodajo opravijo skupaj z drugimi pregledi, ki jih opravljajo izvedenci Skupnosti.

Komisija obvesti države članice o rezultatih pregledov.

11. Podrobna pravila za uporabo tega člena in zlasti njegovega odstavka 8 se sprejmejo v skladu s postopkom, določenim v členu 41.

12. Za programe, ki jih je Komisija že odobrila ali ki bodo odobreni za obdobje od 1. julija 1994 do 31. decembra 1994, še naprej veljajo določbe člena 24, ki so se uporabljale, preden so bile spremenjene z Odločbo Sveta 94/370/ES z dne 21. junija 1994 o spremembi Odločbe 90/424/EGS o odhodkih na področju veterine [5]. Vendar pa se morajo zgoraj navedeni programi zaključiti najpozneje do 31. decembra 1994.";

8. v členu 25 se dodata naslednja odstavka:

"3. Vendar pa je za programe, ki bodo odobreni v letu 1994, finančni prispevek Skupnosti lahko manjši od 50 %.

4. Svet na predlog Komisije s kvalificirano večino najpozneje do 31. decembra 1995 preuči navedeni člen z vidika pridobljenih izkušenj in ciljev dokončnega oblikovanja notranjega trga.";

9. člen 26 se nadomesti z:

"Člen 26

Za ukrepe, predvidene v tem naslovu, se višina potrebnih sredstev določi vsako leto v skladu s proračunskim postopkom.";

10. člena 30 in 31 se črtata;

11. člen 32 se nadomesti z:

"Člen 32

Za to poglavje se uporablja člen 24(3) do (11).";

12. v členu 36(1) se doda naslednji pododstavek:

"Takšnih osvežitvenih tečajev ali sestankov se lahko glede na prosta mesta na zahtevo pristojnih organov in s privolitvijo Komisije udeleži osebje iz tretjih držav, ki so z Unijo sklenile sporazume o sodelovanju na področju veterinarskih pregledov, ter doktorji veterinarske medicine, ki želijo svoje usposabljanje razširiti na področje predpisov Skupnosti.";

13. člen 38(3) se nadomesti z:

"3. V tem členu se uporabljajo določbe člena 24(3) do (11).";

14. člen 40 se nadomesti z:

"Člen 40

Plačila se izvedejo v ekujih po tečaju, ki je prvega delovnega dne v mesecu, v katerem je bila prejeta vloga za plačilo, objavljen v Uradnem listu Evropskih skupnosti";

15. vstavi se naslednji člen:

"Člen 43a

Komisija predloži vsaka tri leta Svetu in Evropskemu parlamentu poročilo o pogojih uporabe te odločbe.";

16. v Prilogi se v

"skupino 1"

dodajo naslednje alinee:

"— prašičja vezikularna bolezen,

— endemična klasična prašičja kuga,

— infekciozna hematopoetska nekroza (IHN)."

Člen 2

Ta odločba je naslovljena na države članice.

V Luxembourgu, 21. junija 1994

Za Svet

Predsednik

G. Moraitis

[1] UL C 4, 6.1.1994, str. 5.

[2] UL C 91, 28.3.1994.

[3] UL C 148, 30.5.1994, str. 23.

[4] UL L 224, 18.8.1990, str. 19. Odločba, kakor je bila nazadnje spremenjena z Odločbo Komisije 94/77/ES (UL L 36, 8.2.1994, str. 15).

[5] UL L 168, 2.7.1994, str. 31.

--------------------------------------------------